আফরোজা জামিল কংকা একটি চিত্রশালা পরিচালনা করেন, তিনি পাখিসহ নারী-অবয়ব এঁকেছেন ক্যানভাসে জলরঙে। দিলরুবা লতিফ এঁকেছেন বিক্ষুব্ধ পরিবেশে চিন্তিত এক নারী। সাবিনা জাহান কচি ও আলী আকতার শাহীন বিসিকের নকশাবিদ। তাঁরা দুজনেই নিসর্গকেন্দ্রিক ছবি এঁকেছেন। ঢাকার মঞ্চনাটকের নাট্যকর্মী হাবিবুর রহমান একজন ভাস্কর। তিনি মেটালে নারী-অবয়বের ভাস্কর্য গড়েছেন। রেজাউজ্জামান কাজ করছেন সিআরপিতে। তিনি সিমেন্ট মাধ্যমে এক দম্পতির ভাস্কর্য গড়েছেন। আরিফ আহমেদ শাহীন ক্যানভাসে অ্যাক্রিলিক রঙে সবুজের আবহে ঝরনার ছবি এঁকেছেন। মিজানুর রহমান পিন্টু ও আলতাফ হোসেন শরীফ সমাজসেবা বিভাগের কর্মকর্তা। পিন্টু একটি আয়নাকে কেন্দ্র করে শিল্পিত এক ফ্রেম নির্মাণ করেছেন। শরীফ এঁকেছেন নন্দিত নিসর্গের নজরকাড়া ছবি। হিরণ্ময় চন্দ যশোর চারুকলার শিক্ষক। সাদাকালোয় তিনি এঁকেছেন অঙ্কনপ্রধান এক ছবি, যেটি ফরাসি রিয়ালিজমের শিল্পী গুস্তাভ কোর্বের কাজের ধরনের কথা মনে করিয়ে দেয়।